La Direcció General de Polítiques de Muntanya i del Litoral i l'Institut per al Desenvolupament i la Promoció de l'Alt Pirineu i Aran (IDAPA) participen en diferents actes relacionats amb aquesta efemèride.
El 20 de desembre de 2002 l'Assemblea General de les Nacions Unides va decidir declarar l'11 de desembre Dia Internacional de les Muntanyes.
Tal i com diu la mateixa ONU, "gairebé mil milions de persones viuen a les zones muntanyoses, i més de la meitat de la població humana depèn de les muntanyes per a aigua, menjar i energia neta.
No obstant això, les muntanyes estan amenaçades pel canvi climàtic, la degradació de la terra, l'explotació i els desastres naturals, amb conseqüències potencialment àmplies i devastadores, tant per a les comunitats de muntanya com per a la resta del món"
En aquest context i amb aquest esperit, la Direcció General de Polítiques de Muntanya i del Litoral i l'IDAPA recorden la importància de les muntanyes del món i la de les nostres muntanyes en particular, que han estat bressol de cultura i emmagatzemen reserves biològiques, d'aigua, energia i salut imprescindibles per a la societat.
I, malgrat tot, pateixen limitacions socials i econòmiques derivades de les seves singularitats físiques.
La capital del Pallars Jussà, Tremp, va ser enguany l'escenari d'aquesta commemoració, amb una jornada curulla d'accions.
La primera va ser la presentació per part de la delegada territorial del Govern de la Generalitat a l'Alt Pirineu i Aran, Rosa Amorós, del secretari de Salut Pública, Joan Guix, i del director general de Polítiques de Muntanya i del Litoral, Albert Alins, al Centre de Suport Territorial Pirineus de l'Institut Cartogràfic i Geològic de Catalunya (ICGC), de la guia "Bones pràctiques informatives a la muntanya.
Consells adreçats als agents locals per informar bé, prevenir accidents i fomentar actituds responsables".
Aquesta publicació és el resultat de la feina desenvolupada per la comissió d'accidentalitat a muntanya creada en el marc del Pla Interdepartamental de Salut Pública (PINSAP).
Tant la comissió com la pròpia elaboració de la guia han estat coordinades per l'Institut per al Desenvolupament i la Promoció de l'Alt Pirineu i Aran (IDAPA).
En aquest mateix acte, es va fer una presentació de la campanya "A la muntanya, deixa't guiar", que té per objectiu donar a conèixer al públic (sobretot de Catalunya i de l'Estat espanyol) el valor afegit que aporten els guies professionals de l'Alt Pirineu i Aran i contribuir a consolidar la professió a la regió pirinenca.
La campanya inclou una sèrie de 6 vídeos que permeten fer un tastet de la gran diversitat d'activitats guiades que es poden viure arreu de l'Alt Pirineu i Aran, un tríptic (en català, castellà i aranès) amb els 10 motius pels quals val la pena contractar un guiatge i un directori de guies professionals de l'Alt Pirineu i Aran, a banda d'un espai que aplega tots aquests elements.
En aquest mateix emplaçament, ja a la tarda, es va dur a terme una sessió acadèmica amb els alumnes del Màster interuniversitari en Gestió d'Àrees de Muntanya (coordinat per la Universitat de Lleida, amb la participació d'unes altres quatre universitats catalanes i la col·laboració de l'IDAPA), a càrrec d'Albert Alins, director general de Polítiques de Muntanya i del Litoral, que va fer una presentació de les tasques que desenvolupa aquest organisme, i de Xavier Civit, coordinador de relacions interdepartamentals amb les Estacions de Muntanya del Departament de Territori i Sostenibilitat, que va exposar les Claus de futur del desenvolupament de les estacions de muntanya i la generació de noves activitats al seu entorn.
Al llarg de la jornada també es va fer una passejada guiada per l'Open Museum (museu al carrer, de temàtica geològica), la presentació del projecte GEOPARC Montsec-Conca de Tremp, i una breu visita, també comentada, per les instal·lacions de l'ICGC i, en especial, per l'espai destinat a l'exposició dels monòlits de sòls.
En un altre ordre de coses, aquest passat dilluns a l'Espai Dinosfera de Coll de Nargó (Alt Urgell), va tenir lloc la segona reunió anual de la Taula de Camins de l'Alt Pirineu i Aran, el grup de treball integrat per una quarantena d'agents públics i privats que actua com a òrgan consultiu i participatiu de l'IDAPA en aquesta matèria.
En el curs de la sessió es va fer balanç del pla d'accions previst per a l'any 2019 i es va obrir debat per preparar ja el pla d'accions 2020.
També es va aprofitar per distribuir el número 63 del butlletí SENdÈRIA, noticiari dels camins i altaveu del grup de treball, i per fer una visita a l'espai museístic especialitzat en la reproducció dels grans rèptils, seguint les explicacions del seu director, el paleontòleg Àngel Galobart.